1.Úvod

V nariadení Európskeho parlamentu a Rady (ES) č. 450/2003 z 27. februára 2003 o indexe nákladov práce sa stanovuje spoločný rámec pre členské štáty na vypracovanie porovnateľných indexov a ich predloženie Komisii. Komisia (Eurostat) zverejňuje štvrťročné tlačové správy o indexe hodinových nákladov práce na svojom webovom sídle, ktoré obsahuje úplný súbor údajov v členení podľa ekonomických činností a podľa zložiek nákladov práce. Webové sídlo obsahuje aj medzištvrťročné a medziročné tempá rastu.

Komisia prijala v júli 2003 nariadenie (ES) č. 1216/2003, v ktorom sú podrobnejšie vymedzené postupy, ktoré musia členské štáty dodržiavať pri zasielaní svojich indexov Komisii, sezónne očisťovanie, ktoré sa má vykonať v indexoch, a obsah vnútroštátnych správ o kvalite. Komisia prijala v marci 2007 nariadenie (ES) č. 224/2007. Mení sa ním nariadenie (ES) č. 1216/2003 a rozširuje sa rozsah indexu nákladov práce o ekonomické činnosti stanovené v sekciách L, M, N a O NACE Revision 1. Toto rozšírenie znamená aj zahrnutie netrhových služieb. Netrhové služby predstavujú najväčší podiel z ekonomických činností uvedených v týchto sekciách a môžu mať rôznu dynamiku pre trhové služby. Komisia prijala v auguste 2007 nariadenie (ES) č. 973/2007. Zmenilo sa ním niekoľko nariadení o osobitných oblastiach štatistiky vrátane indexu nákladov práce s cieľom realizovať štatistickú klasifikáciu ekonomických činností podľa NACE Revision 2.

Podľa článku 13 nariadenia (ES) č. 450/2003 predloží Komisia každé dva roky správu Európskemu parlamentu a Rade. Keďže v predchádzajúcich správach sa analyzovali historické rady údajov, v tejto správe sa skúma kvalita údajov o indexe nákladov práce za referenčné štvrťroky od tretieho štvrťroku 2014 (2014Q3) po druhý štvrťrok 2016 (2016Q2).

V prílohe I k nariadeniu (ES) č. 1216/2003 sa kvalita indexu nákladov práce stanovuje pomocou týchto kritérií: významnosť, správnosť, presnosť dodania údajov, prístupnosť a jasnosť, porovnateľnosť, konzistentnosť a úplnosť.

V predchádzajúcej správe sa riešil pokrok dosiahnutý v súvislosti s prístupnosťou a jasnosťou, ktoré sa považujú za uspokojivé. Táto správa bude preto zameraná na zlepšenia dosiahnuté vo významnosti, úplnosti, presnosti, správnosti a porovnateľnosti a preskúma sa ňou konzistentnosť medzi údajmi o indexe nákladov práce a národnými účtami.

Osobitná pozornosť sa venuje problematike údajov, ktoré členské štáty neposkytli v súlade so stanovenými termínmi, a dôsledkom pre kvalitu uverejnených európskych súhrnov.

2.Celkový pokrok dosiahnutý od poslednej správy

Z legislatívneho hľadiska neboli od vydania poslednej správy v roku 2015 vykonané žiadne zmeny.

Počas aktuálneho obdobia vykazovania pracoval Eurostat na zjednodušení a harmonizácii štandardov týkajúcich sa údajov aj metaúdajov (správy o kvalite), ktoré členské štáty zasielajú Komisii. Používanie štandardu na výmenu štatistických údajov a metaúdajov (SDMX) (celosvetový štandard na výmenu štatistických informácií) pre nomenklatúry a premenné používané v údajoch o indexe nákladov práce sa rozšírilo na všetky členské štáty. Eurostat začal s aktualizáciou definície štruktúry údajov podľa SDMX na novú verziu s cieľom umožniť zber ďalších nepovinných premenných a zosúladiť zber údajov o indexoch nákladov práce (INP) s inými oblasťami štatistiky. Testy na zavedenie aktualizovaných štandardov sa vykonali v spolupráci s 12 členskými štátmi a plánuje sa, že aktualizácia tvorby sa po ďalšom testovaní zavedie v ďalšom referenčnom štvrťroku (2016Q3). Prenos údajov o INP vo formáte SDMX do Európskej centrálnej banky (ECB) sa úspešne otestoval aj na strane výstupu. Obe iniciatívy pomohli zjednodušiť proces tvorby.

Správy o kvalite, ktoré predložili členské štáty, migrovali na novú verziu obslužného programu pre metaúdaje Európskeho štatistického systému (v2.13), čo je IT nástroj, ktorý umožňuje každému členskému štátu načítať svoje správy o kvalite na diaľku a aktualizovať časti, ktoré sa zmenili počas predchádzajúceho roka bez toho, aby sa museli znovu zaslať všetky údaje. Okrem toho sa pomocou tohto IT nástroja môžu vnútroštátne správy o kvalite vložiť do referenčnej databázy Eurostatu, a tak ich sprístupniť všetkým používateľom.

Jednou z oblastí, ktorej je aj naďalej venovaná pozornosť, je konzistentnosť INP s inou štatistikou nákladov práce, najmä s údajmi o štvrťročných národných účtoch (pozri bod 3.6). V tejto súvislosti sa vykonala analýza z teoretického aj empirického hľadiska.

Eurostat zorganizoval v máji 2015 seminár s členskými štátmi s cieľom diskutovať o kvalite štatistiky nákladov práce. Vyhodnotili sa témy ako napríklad zber údajov (zdroje a techniky výberu vzorky), metodologické otázky, hodnovernosť a konzistentnosť, štatistické postupy (očistenie o vplyv počtu pracovných dní), potreby používateľov a budúci vývoj a odsúhlasili sa návrhy na zlepšenie.

V rámci pracovnej skupiny pre štatistiku trhu práce (LAMAS) v januári 2016 predložil Eurostat výsledky nových kontrol hodnovernosti pre údaje o indexe nákladov práce. Pracovná skupina LAMAS tieto nové kontroly kvality plne podporila a súhlasila s ich realizáciou na vnútroštátnej úrovni v čo najväčšej miere. Krajiny, ktoré nepoužívajú nepriamu metódu sezónneho očistenia (mzdové/nemzdové náklady a súhrny NACE), sa v rámci pracovnej skupiny LAMAS v októbri 2016 dohodli na realizácii tohto postupu v nasledujúcich dvoch štvrťrokoch.

Eurostat tiež začal uverejňovať ročné odhady hodinových nákladov práce a členenie NACE v tlačovej správe, ktorá bola po prvýkrát vydaná v apríli 2016. Tieto odhady sú založené na úrovniach nákladov práce a trendoch indexu nákladov práce a vypracovávajú sa už tri mesiace po skončení referenčného obdobia. Pokrytie zahŕňa členenie NACE s výnimkou sekcie NACE „L“ (činnosti v oblasti nehnuteľností).

Hoci členské štáty zaviedli a udržiavali potrebnú infraštruktúru na vypracovanie indexu nákladov práce, Eurostat tento systém neustále vylepšuje, pokiaľ ide o prijímanie, overovanie, spracovanie, uchovávanie a zverejňovanie údajov. Tieto postupy, ktoré začali naplno fungovať v roku 2005, sa priebežne preskúmavajú a aktualizujú.

3.Hodnotenie kvality údajov a jej vplyv na európske súhrny

3.1.Významnosť

Ukazovateľ „zmeny v nákladoch práce na odpracovanú hodinu“ je dôležitý pre analýzu krátkodobého a strednodobého hospodárskeho vývoja. Komisia a ECB používajú index nákladov práce na odpracovanú hodinu, ktorý ukazuje krátkodobý vývoj nákladov práce, s cieľom posúdiť možný inflačný tlak spôsobený vývojom na trhu práce. Index sa musí vypočítať krátko po tom, ako sú k dispozícii údaje za každý členský štát, za celú Európsku úniu (EÚ) a za eurozónu. Index nákladov práce je takisto dôležitý pre sociálnych partnerov zúčastňujúcich sa na rokovaniach o mzdách a pre samotnú Komisiu pri monitorovaní krátkodobého vývoja nákladov práce. Index nákladov práce je jedným z hlavných európskych hospodárskych ukazovateľov.